Το **Fiat 127** ήταν ένα αυτοκίνητο πόλης της κατηγορίας Β, που κατασκευάστηκε από την ιταλική αυτοκινητοβιομηχανία Fiat και παραγόταν μεταξύ του 1971 και του 1983 στην Ιταλία, και μεταγενέστερα σε άλλα κράτη διεθνώς.

Σειρά 1
-------

Το 127 σχεδιάστηκε από τον Pio Manzù (πραγματικό όνομα : Pio Manzoni), ο οποίος είχε συντελέσει καθοριστικά και στη δημιουργία του ακόμα μικρότερου Fiat 126, το οποίο παρουσιάστηκε και μπήκε στην αγορά στα τέλη του 1972, δηλαδή μόλις 1,5 έτος μετά το Fiat 127. Η ιστορική ειρωνεία όμως, είναι ότι ο ίδιος δεν πρόλαβε να δει κανένα από τα δύο αυτά μοντέλα να φτάνουν στην παραγωγή, καθώς ενώ πήγαινε στην παρουσίαση της τελικής μακέτας του 127 στη διοίκηση της Fiat στο Τορίνο, οδηγώντας το Fiat 500 της συζύγου του, έπεσε θύμα ενός τροχαίου στις 26 Μαΐου 1969, το οποίο πιθανώς προκλήθηκε λόγω εγκεφαλικού επεισοδίου, σε ηλικία μόλις 30 ετών.

Τελικώς, το 127 παρουσιάστηκε στο Σαλόνι Αυτοκινήτου της Γενεύης τον Μάρτιο του 1971 και μπήκε στη μαζική παραγωγή και στην αγορά 1 μήνα μετά, τον Απρίλιο, αρχικά μόνο ως 2-πορτο fastback, ενώ από τον Απρίλιο του 1972 κυκλοφόρησε και ως 3-πορτο hatchback, με πανομοιότυπο αμάξωμα, αλλά με πίσω τρίτη πόρτα. Η δεύτερη αυτή εκδοχή, έγινε και η δημοφιλέστερη εμπορικά ανάμεσα σε όλες τις εκδόσεις του 127. Έγινε έτσι το πρώτο αυτοκίνητο πόλης της Fiat με 3-πορτη hatchback διάταξη.

Ταυτόχρονα, το 127 ήταν το πρώτο αυτοκίνητο πόλης της Fiat με τον κινητήρα μπροστά και την κίνηση να μεταδίδεται στους μπροστινούς τροχούς, εισάγοντας έτσι τη διάταξη «όλα εμπρός» στα μικρότερα μοντέλα της Fiat. Επιπλέον, ο 4-κύλινδρος σε σειρά κινητήρας του, κυβισμού 903 cm³, είχε τοποθετηθεί κατά τον εγκάρσιο άξονα και με κλίση προς τα εμπρός, για καλύτερη κατανομή βάρους, σε συνδυασμό και με την τοποθέτηση του κιβωτίου ταχυτήτων στην άκρη του κινητήρα.

Όλες αυτές οι μηχανικές σχεδιαστικές ιδέες είχαν δοκιμαστεί προηγουμένως στα ομόσταυλα Autobianchi Primula του 1964 και Autobianchi A112 του 1969. Σε μοντέλο της Fiat, η διάταξη «όλα εμπρός» και η εγκάρσια τοποθέτηση είχαν πρωτοεισαχθεί στο μικρομεσαίο Fiat 128 του 1969.

Το αξιόπιστο μηχανικό σύνολο του 127 είχε προέλθει επίσης από την Autobianchi, καθώς και παλαιότερες γενιές μοντέλων Fiat, με διαφορετικές εκδοχές κυβισμού. Επίσης, το 127 έφερε μια μοναδική τότε για αυτοκίνητο πόλης ανάρτηση στον πίσω άξονα, με εγκάρσια ημι-ελλειπτικά ελατήρια.

Το σαλόνι ενός Fiat 127 Σειράς 1.
Από την πρώτη στιγμή, το μοντέλο απέσπασε θετικά σχόλια από τον Τύπο αυτοκινήτου και το κοινό για τους επαρκείς εσωτερικούς χώρους, την πολύ καλή οδική συμπεριφορά και την οικονομία καυσίμου, ένα αποτέλεσμα του χαμηλού βάρους. Μάλιστα το 127 κέρδισε τον τίτλο του Ευρωπαϊκού Αυτοκινήτου της Χρονιάς για το 1972 και έγινε το τρίτο νικητήριο μοντέλο της Fiat σε 6 έτη. Σημειωτέον ότι τον ίδιο τίτλο κέρδισε και ο διάδοχός του, το Fiat Uno, όπως επίσης και ο διάδοχος του Uno, το Fiat Punto πρώτης γενιάς.

Η απήχηση του 127 παρέμεινε διαχρονική, καθώς στη δεκαετία του 1970 ήταν από τα κορυφαία σε πωλήσεις αυτοκίνητα στα κράτη της Δυτικής και της Νότιας Ευρώπης, μεταξύ των οποίων και στην Ελλάδα. Τον Ιούνιο του 1974, παρήχθη το εκατομμυριοστό Fiat 127, σε μόλις 3 έτη από την παρουσίαση, κάτι άκρως εντυπωσιακό αν αναλογιστεί κανείς ότι το εξαιρετικά επιτυχές παλαιότερο Fiat 600 χρειάστηκε 7 έτη για να φτάσει αυτό το νούμερο.

Σειρά 2
-------

Τον Μάιο του 1977, παρουσιάστηκε η **Σειρά 2** του 127, με λίγο πιο σύγχρονο μπροστινό και πίσω μέρος και πλαστικούς προφυλακτήρες, αντί για μεταλλικούς, συν μεγαλύτερα πλευρικά πίσω παράθυρα. Στο σαλόνι τοποθετήθηκε ένα νέο ταμπλό, αν και είχε σχεδόν πανομοιότυπη διάταξη με αυτό των πρώτων μοντέλων, που αναφέρονται από τότε ως **Σειρά 1**.

Εκτός του αρχικού κινητήρα των 903 cm³, άρχισε να προσφέρεται και ένας μεγαλύτερος, με κυβισμό 1.049 cm³ - αντίθετα με την τότε εσφαλμένη εντύπωση, ήταν αποκλειστικός του 127 και δεν είχε καμία σχέση με τον κινητήρα του μικρομεσαίου Fiat 128. Η τρίτη πίσω πόρτα επιμηκύνθηκε, φτάνοντας πλέον σχεδόν ως τον πίσω προφυλακτήρα και διευκολύνοντας έτσι την φόρτωση του χώρου αποσκευών, καθώς η Σειρά 1 είχε εισπράξει αρνητικά σχόλια ότι απαιτούσε μεγάλη ανύψωση των αποσκευών για την φόρτωση.

Σειρά 3
-------

Το πίσω μέρος του 127 Σειράς 3 της αρχικής λεζάντας.
Η **Σειρά 3** του Fiat 127, γνωστή ως **Fiat 127 Stella** στη Φινλανδία, παρουσιάστηκε αρχικά στην Ιταλία τον Ιανουάριο του 1982 και σύντομα ακολούθησαν οι άλλες ευρωπαϊκές αγορές. Ειδικότερα στην Ελλάδα, ελάχιστα αντίτυπα κυκλοφόρησαν από αυτήν και το αποτέλεσμα ήταν να παραμείνει, σε βάθος χρόνου, σχεδόν άγνωστη στο ευρύ κοινό. Ο λόγος ήταν μια ασυνήθιστη καθυστέρηση της εισαγωγής της κατά αρκετούς μήνες, ενώ αντιθέτως ο διάδοχος Fiat Uno, που αντικατέστησε το 127 τον Ιανουάριο του 1983, εισήχθη σχεδόν αμέσως στην χώρα. Ως αποτέλεσμα, το Fiat 127 Σειράς 3 διατέθηκε επίσημα στην ελληνική αγορά μόλις για λίγους μήνες και δεν πρόφτασαν να εισαχθούν αρκετά αντίτυπα.

Δεξιοτίμονο Fiat 127 Σειράς 3 στο Ηνωμένο Βασίλειο, σε φωτογραφία του 1982.
Εξωτερικά, η Σειρά 3 ξεχωρίζει εύκολα, καθώς διέθετε μια πολύ πιο σύγχρονη εμφάνιση, η οποία εναρμονίστηκε με την νέα σχεδιαστική ταυτότητα που είχε εισαχθεί πρώτη φορά στα Fiat Ritmo / Strada. Επιπλέον, το σαλόνι και το ταμπλό ήταν εντελώς καινούρια, ακολουθώντας επίσης τα αισθητικά πρότυπα του Ritmo. Παράλληλα, άρχισε να διατίθεται ένας ακόμα κινητήρας, κυβισμού 1.301 cm³, μαζί με τους ήδη υπάρχοντες.

Αντικατάσταση του 127
---------------------

Fiat 147 της δεκαετίας του 1980, στη Βραζιλία.
Το 127 αντικαταστάθηκε από το Fiat Uno τον Ιανουάριο του 1983 και η παραγωγή του στην Ιταλία έληξε σχεδόν αμέσως. Συνολικά παρήχθησαν 3.779.086 αντίτυπα στα ιταλικά εργοστάσια. Μετά το 1983, συνεχίστηκε η παραγωγή του 127 στην Ισπανία (από το 1972 έως το 1984, ως **SEAT 127**, σε 1.345.203 αντίτυπα), στη Βραζιλία (από τις 9 Ιουλίου 1976 έως τα τέλη του 1985, ως **Fiat 147** και μεταγενέστερα **Fiat Spazio**, σε 1.169.312 αντίτυπα) και στην Αργεντινή (από το 1982 έως το 1996, ως **Fiat 147**, **Fiat Spazio** και **Fiat Vivace**) για τις τοπικές αγορές στη Λατινική Αμερική. Ωστόσο, η Fiat συνέχισε να εισάγει το 127 Unificata από την Νότια Αμερική στις ευρωπαϊκές αγορές, κατόπιν παραγγελίας, έως το 1987.

Επίσης, το 127 παρήχθη και στην Πολωνία (1973 - 1975) σε 173.382 αντίτυπα, ως **Polski Fiat 127p**, ενώ μια εντελώς διαφορετική σχεδιαστικά εκδοχή του παρήχθη από την σερβική Zastava, ως **Yugo Koral**, από το 1980 έως το 2008.

Αναφορές
--------

1. ↑  «Buying Secondhand: Fiat 127». Autocar 143 (nbr 4108): page 38–40. date 2 August 1975.
2. ↑  Car of the year 1972 - Fiat 127
3. ↑  Car of the year 1984 - Fiat Uno
4. ↑  Car of the year 1995 - Fiat Punto
5. ↑  «News: A million Fiat 127s». Autocar 141 (nbr 4053): Page 28. 22 June 1974.
6. ↑  Quattroruote: Tutte le Auto del Mondo 77/78. Milano: Editoriale Domus S.p.A. 1977. σελ. 180 (στα ιταλικά).
7. ↑  «Fahrbericht: Fiat 127 CL 1050». Auto, Motor und Sport Heft 11 1977: Seite 69–70. date 25 Mai 1977.

Βιβλιογραφία
------------

* Joachim Kuch, Wolfgang Schmarbeck: Fiat – Personenwagen seit 1945. 1. Auflage, Motorbuch-Verlag 1998, ISBN 3-613-01906-X (Typenkompaß – kompakt und kompetent).

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Fiat 127** |

* Ιστορία του Fiat 127
* Ιστορία του Fiat 147 (στα πορτογαλικά)
* Διαφημιστικά εποχής του Fiat 127 Αρχειοθετήθηκε 2020-02-06 στο Wayback Machine.
* Fiat 127 forum
* Fiat 127 Club (Ιταλία)
* Fiat 127 Club (Ολλανδία)

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Fiat S.p.A. |
| --- |
|  |
| Σημερινά μοντέλα: | 
* 124 Spider
* 500
* 500L
* 500 Living
* Bravo
* Doblò
* Ducato
* Fiorino
* Freemont
* Fullback
* Novo Uno
* Palio
* Panda
* Punto
* Siena
* Strada
* Talento
* Tipo
* Viaggio/Ottimo
 |
|  |
| 1980-2009 | 
* Barchetta
* Bravo/Brava
* Cinquecento
* Coupé
* Croma
* Duna/Prêmio
* Grande Punto
* Marea
* Multipla
* Panda
* Punto Evo
* Regata
* Seicento/600
* Stilo
* Tempra
* Tipo
* Ulysse
* Uno
* Albea
* Sedici
* Linea
* Idea
* Scudo
 |
|  |
| 1950 - 1979 | 
* 124 (124 Spider)
* 125
* 126
* 127
* 128
* 130
* 131 Mirafiori
* 132/Argenta
* 133
* 147/Spazio
* 238
* 242
* 500
* 600
* 850
* 1000
* 1100
* 1300
* 1400
* 1500
* 1800/2100
* 2300
* X1/9
* Campagnola
* Panorama
* Ritmo/Strada
 |
|  |
| 1899 - 1949 | 
* 4 HP
* 6 HP
* 10 HP
* 12 HP
* 24 HP
* 60 HP
* 1T
* 1
* Zero
* 2B
* 70
* 500 «Topolino»
* 508C
* 508
* 503
* 502
* 509
* 518
* 510
* 514
* 519
* 520
* 524
* 527
* 574 Corsa
* 1100
* 2800
* Mod 5
 |
|  |
| Πρωτότυπα μοντέλα: | 
* 8V
* Lombardi GP
* Mefistofele
* Turbina
 |
|  |
| Τεθωρακισμένα οχήματα: | 
* L6/40
* L3/35
* 3000
* M11/39
* M13/40
* M14/41
 |

 |